钦定古今图书集成/明伦汇编/氏族典/第299卷 > 《四川总志》 > 房楠
## 钦定古今图书集成/明伦汇编/氏族典/第299卷 > 《四川总志》 > 房楠

按《益都县志》：“楠字国柱，号潭柘，锦衣卫籍，居京师，万
历辛丑进士。初授户部主事，监督九门，廉能有声。丁
艰，服阕，补工部主政。修福王府第，排群议，节省帑金
无筭。升晋省大参。时明藩沈府多强宗，恃势扰民，楠
执法绳之。宗室百馀人于戟门大噪，官吏皆股栗。楠
冠服出堂上，言笑自若，申以大义，皆唯唯而退。升贵”
州按察使。为宵小中伤，降申阳牧，杨涟荐之，复擢户
部郎。客氏侄结魏珰，冒金吾，非时关粮，楠抗不与，众
皆侧目。后陞秦省参议，明刑饬法，墨吏望风引避。终
以不附权贵，再黜，遂不仕。